വെന്റിലേറ്ററിലുള്ള കോവിഡ് രോഗി മരിച്ചെന്ന് അറിയിപ്പ് മെഡിക്കല് കോളേജില് ഗുരുതര വീഴ്ച ആലപ്പുഴ മെഡിക്കല് കോളജ് ആശുപത്രിയില് കോവിഡ് രോഗിമരിച്ചെന്ന് ബന്ധുകള്ക്ക് തെറ്റായ അറിയിപ്പ് നല്കിയ സംഭവം വിവാദമാകുന്നു. ചികില്സയിലിരിക്കുന്ന കോവിഡ് രോഗി പള്ളിക്കല് സ്വദേശി രമണ് മരിച്ചെന്ന് ബന്ധുക്കള്ക്ക് സന്ദേശം നല്കുകയായിരുന്നു. മൃതദേഹം സ്വീകരിക്കാനെത്തിയപ്പോഴാണ് രമണന് ജീവിച്ചിരിപ്പുണ്ടെന്നും വെന്റിലേറ്ററില് തുടരുകയാണെന്നും മനസ്സിലായത്. ആശുപത്രിയില് നിന്നും ലഭിച്ച വിവരം പ്രകാരം വീട്ടുകാര് കൊവിഡ് മാനദണ്ഡം പ്രകാരം സംസ്കാരത്തിനുള്ള ഒരുക്കങ്ങള് നടത്തിയാണ് ബന്ധുക്കള് ആശുപത്രിയിലെത്തിയത്. ബന്ധുക്കളും നാട്ടുകാരുമെത്തുകയും ആദരാഞ്ജലി പോസ്റ്റട അടക്കം അടിക്കുകയും ചെയ്തിരുന്നു. ഇതോടെ ആശുപത്രി അധികൃതരുടെ ഗുരുതര വീഴ്ചയ്ക്ക് എതിരെ ബന്ധുക്കള് രംഗത്തെത്തി. അതേസമയം, വീഴ്ചയില് ശക്തമായ നടപടി എടുക്കുമെന്ന് ആരോഗ്യമന്ത്രി വീണാ ജോര്ജ് വ്യക്തമാക്കി. ആലപ്പുഴ മെഡിക്കല് കോളജില് ഇത്തരം സംഭവങ്ങള് ആവര്ത്തിക്കുന്നത് പരിശോധിക്കുമെന്നും മന്ത്രി അറിയിച്ചു.